News Update: Samsung กำไร Q3 โต 28% รายได้แนวโน้มทำสถิติใหม่ ท่ามกลางปัญหาขาดแคลนชิป - FINNOMENA
Samsung Electronics ประกาศแนวโน้มกำไรและยอดขายในไตรมาสที่ 3 สูงขึ้นจากปีก่อนหน้า แต่ยังต่ำกว่าที่นักวิเคราะห์คาดการณ์
8 ต.ค. 2564

Samsung Electronics ประกาศแนวโน้มกำไรและยอดขายในไตรมาสที่ 3 สูงขึ้นจากปีก่อนหน้า แต่ยังต่ำกว่าที่นักวิเคราะห์คาดการณ์ เป็นผลให้ราคาหุ้นไม่เปลี่ยนแปลง แม้ระหว่างวันราคาจะพุ่งมากกว่า 1%
บริษัทรายงานแนวโน้มกำไรไตรมาสที่ 3 อยู่ที่ 15.8 ล้านล้านวอน (13,260 ล้านดอลลลาร์) เพิ่มขึ้น 28% จากปีที่แล้ว และมีแนวโน้มว่ายอดขายจะสูงสุดเป็นประวัติการณ์ที่ 73 ล้านล้านวอน เพิ่มขึ้น 9% จากปีที่แล้ว
นี่เป็นรายงานผลกำไรรายไตรมาสที่ดีที่สุดของ Samsung ในรอบ 3 ปี ตั้งแต่ 2018 ที่บริษัทรายงานกำไรในไตรมาสที่ 3 อยู่ที่ 17.5 ล้านล้านวอน โดยบริษัทไม่ได้รายงานผลการดำเนินงานในแต่ละธุรกิจย่อย รวมถึงธุรกิจเซมิคอนดักเตอร์ที่ทำกำไรหลักให้บริษัท
Samsung บริษัทผู้ผลิตชิปและสมาร์ทโฟนรายใหญ่ของโลกได้รับผลกระทบจากทั้งปัญหาขาดแคลนชิปทั่วโลก รวมถึงการแพร่ระบาดของโควิด-19 ทำให้โรงงานของ Samsung หลายแห่งทั่วโลกต้องปิดตัวลง
SK Kim กรรมการบริหารและนักวิเคราะห์อาวุโสจาก Daiwa Capital Markets กล่าวว่า รายได้และกำไรจากการดำเนินงานยังต่ำกว่าที่ Daiwa Capital Markets คาดการณ์ รวมถึงต่ำกว่าการคาดการณ์ของตลาด
แม้ Samsung จะได้รับผลกระทบบางส่วนจากปัญหาขาดแคลนชิปและปัญหาการขนส่ง แต่ SK Kim มองว่าราคาชิปที่เพิ่มสูงขึ้นจากการขาดแคลน น่าจะส่งผลกระทบเชิงบวกต่อธุรกิจย่อยของบริษัท
Daiwa Capital Markets กำหนดราคาเป้าหมายของหุ้น Samsung ไว้ที่ 110,000 วอน หรือเพิ่มขึ้น 53% จากราคาปัจจุบันที่ประมาณ 71,500 วอน โดยคาดว่าแนวโน้มของราคาชิปที่สูงขึ้นจะช่วยขับเคลื่อนรายได้และกำไรแก่บริษัท
ปัญหาขาดแคลนชิปส่งผลกระทบโดยตรงต่ออุตสาหกรรมสมาร์ทโฟน เมื่อปลายเดือน ก.ย. Counterpoint Research ปรับลดคาดการณ์ยอดจัดส่งสมาร์ทโฟนในช่วงครึ่งหลังของปี 2021 เนื่องจากผู้ผลิตบางรายเผชิญปัญหามีส่วนประกอบไม่ครบสำหรับการผลิตสมาร์ทโฟน
ผลการดำเนินงานในไตรมาส 3 ของ Samsung แบบเป็นทางการจะประกาศในปลายเดือนนี้ โดยตั้งแต่ต้นปี ราคาหุ้น Samsung ร่วงไปแล้วถึง 13.73%
อ้างอิง: https://www.cnbc.com/2021/10/08/samsung-q3-2021-guidance.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
Samsung
หุ้นเกาหลี
หุ้นเทคโนโลยี
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA